
Bismillahi er-Rahmani er-Rahim

Ideja da se sa arapskog jezika prevede djelo “Tuhfetul- erib fir-reddi ala ehlis-salib” bivšeg svećenika Anselma Tormeda, a poslije Abdullaha et-Terdžumana, već duže je postojala, ali je svjetlost dana na bosanskom jeziku tek sada ugledala. Autor ovog djela je rođen u kršćanskoj porodici u Španiji, tačnije na Palmi de Majorci krajem 14. stoljeća. Nakon višegodišnjeg školovanja i rada u ulozi svećenika 1420. godine postaje pripadnik islama, te piše djelo u kome govori o svojoj biografiji, životu i putu u islam, a onda daje i kritički osvrt na kršćansko učenje. S obzirom na to da se vrijeme događaja odvija prije skoro šest vijekova u vrijeme snažne Crkve i njene inkvizicije, postao je to jedan neobičan događaj.

Allahovom odredbom dođoh do novih saznanja i informacija o tome da danas u svijetu postoji jedan veoma značajan broj svećenika ili sveštenika i raznoraznih neislamskih misionara koji prihvatiše vjeru islam. Tako je drugi dio ove knjige i naslovljen sa “Svećenici i misionari novijeg doba”. Tu su navedeni samo isječci iz njihova života koji su na njih uticali da dožive veliki preobražaj. 

Allahu ekber – Allah je najveći!

Smatramo velikim čudom to da ljudi nemuslimani različitih profesija prihvataju islam, ali nam je još neobičnije čuti kako i u novijem dobu ima svećenika i misionara koji prihvataju vjeru islam. Međutim, Uzvišeni Allah u Kur’anu kaže: “... i svakako ćeš naći da su vjernicima veliki prijatelji oni koji govore: 'Mi smo kršćani', zato što među njima ima svećenika i monaha i što se oni ne ohole. Kada slušaju ono što se objavljuje Poslaniku, vidiš kako im liju suze iz očiju, jer znaju da je to Istina, pa govore: 'Gospodaru naš, mi vjerujemo, pa upiši i nas među one koji su posvjedočili. Zašto da ne vjerujemo u Allaha i u Istinu koja nam dolazi, kada jedva čekamo da i nas Gospodar naš uvede s ljudima dobrim.' I Allah će im, zbog onoga što govore, kao nagradu dženetske bašče dati, kroz koje će rijeke teći, u kojima će vječno boraviti; a to će biti nagrada za sve one koji dobra djela čine.” (el-Maide: 82-85)

Nakon citiranih ajeta postaju nam neke predodžbe o svećenicima jasnije i razumljivije. Skromni i iskreno pobožni svećenici svakako dolaze do Istine –  samo je pitanje uvjeta u kojima žive, te smiju li javno obzaniti ono što osjećaju. 

Možda bi se mnogi među njima mogli prepoznati tako što se svim srcem iskreno zalažu za mir, međusobno potpomaganje i toleranciju među ljudima. Naime, u svim Svojim objavama Jedini Bog, Allah, govori da je ljudska vrsta i civilizacija nastala od jednog para Adema i Havve (Adam i Eva) čime smo svi postali braća i sestre. Ali, braća i sestre se vole i mrze, pomažu i ubijaju. Na iskrenim vjernicima svih religija je da suzbijaju sve negativne pojave, a afirmišu samo ono što je dobro za sve ljude. 

Ovdje bi se mogla postaviti i dva pitanja: „Zašto je potrebno da nemusliman prihvati, tj. pređe na islam i zašto pripadnik islama ne treba da “prelazi” na drugu vjeru?” Zato što je u biti vjera u Jednog i Jedinog Boga jedna – islam i ona je od prvog čovjeka i poslanika Adema do posljednjeg Allahovog poslanika Muhammeda, s.a.v.s. 

Niz Božijih poslanika je velik.


-  Jevreji vjeruju u taj niz sve do Musaa, a.s., (Mojsije), dok ne prihvataju Isaa i Muhammeda, a.s.

-  Kršćani vjeruju u sve poslanike do Isaa, a.s., (Isusa), a ne prihvataju Muhammeda, a.s.

-  Muslimani prihvataju i poštuju sve poslanike uz vjerovanje da je Muhammed, a.s., posljednji Allahov poslanik.



Zato je potrebno da Jevreji kažu: “I Isa i Muhammed su Božiji poslanici”, da kršćani kažu: “I Muhammed je Božiji poslanik”. Muslimani jednako, bez ikakve razlike već vjeruju u sve Allahove poslanike od Adema do Muhameda, a.s., te oni nemaju potrebe da se “vraćaju nazad” u svom vjerovanju.

Nepobitna je činjenica da je islam vjera lučonoša koja iz dana u dan širi svoj sjaj po cijelom svijetu. Na početku ovog milenija zabilježeno je da u Evropi živi 51 milion muslimana, od čega 34 u istočnom, a 17 miliona u zapadnom dijelu Evrope. Od tih sedamnaest miliona muslimana 39 hiljada su ljekari, 35 hiljada su inžinjeri, a trećina ljekara stomatologa Zapadne Evrope su pripadnici islama. Zanimljivo je istaći da je od 17 miliona u Zapadnoj Evropi pola miliona (500.000) novih muslimana Evropljana. Od tog broja novih muslimana 80% su Francuzi. Jedna od najvećih zasluga pripada i Abdullahu et-Terdžumanu čije je djelo prevedeno na francuski jezik. 

U vašim rukama je to isto djelo prevedeno na bosanski jezik, pa ćete se i uvjeriti zašto je ono toliko snažno. Osnovu ove knjige čini prijevod spomenutog djela (Tuhfetul-erib fir-reddi ala ehlis-salib). Tome prethodi jedan izbor kur'anskih i hadiskih tekstova koji govore o slobodi u izboru vjere i o vrijednostima vjere islama. Na kraju knjige je dato nekoliko priloga koji nude kritički osvrt na svijet Crkve i kršćanstva. Želim da svakom čitaocu ova knjiga bude podstrek u slijeđenju prave Istine i da u tom pogledu nikada ne zaluta. Amin!


Priređivač

Uvod priređivača

KUR’ANSKI CITATI KOJI GOVORE O SLOBODI U IZBORU VJERE

“U vjeru nije dozvoljeno silom nagoniti – pravi put se jasno razlikuje od zablude! Onaj ko ne vjeruje u šejtana, a vjeruje u Allaha – drži se za najčvršću vezu, koja se neće prekinuti. – A Allah sve čuje i zna.” (el-Bekare: 256)

“Allah je zaštitnik onih koji vjeruju i On ih izvodi iz tmina na svjetlo, a onima koji ne vjeruju  – zaštitnici su šejtani i om ih odvode sa svjetla na tmine; oni će biti stanovnici džehennema, oni će u njemu vječno ostati.” (el-Bekare: 257)

“Zar pored Allahove žele drugu vjeru, a Njemu se, htjeli ili ne htjeli, pokoravaju i oni na nebesima i oni na Zemlji, i Njemu će se vratiti!” (Ali Imran: 83)

“Zašto nije bilo nijednog grada koji je povjerovao i kome je vjerovanje njegovo koristilo, osim naroda Junusova, kome smo, kada je povjerovao, sramnu patnju u životu na ovom svijetu otklonili i život mu još izvjesno vrijeme produžili?” (Junus: 98)

“Allahu se pokorava sve što je na nebesima i na Zemlji, htjeli ili ne htjeli, a i sjene njihove, ujutro i u sumrak.” (er-R’ad: 15)

“Onoga koji zaniječe Allaha, nakon što je u Njega vjerovao,  –  osim ako bude na to primoran, a srce mu ostane čvrsto u vjeri, –  čeka Allahova kazna. One kojima se nevjerstvo bude mililo stići će srdžba Allahova i njih čeka patnja velika.” (en-Nahl: 106)

“I reci: 'Istina dolazi od Gospodara vašeg, pa ko hoće – neka vjeruje, a ko hoće – neka ne vjeruje!' Mi smo nevjernicima pripremili vatru čiji će ih dim sa svih strana obuhvatiti; ako zamole pomoć, pomoći će im se tekućinom poput rastopljene kovine koja će lica ispeći. Užasna li pića i grozna li boravišta!” (el-Kehf: 29)

“On čini da se smjenjujete na Zemlji; ko ne bude vjerovao, nevjerovanje njegovo je na njegovu štetu; nevjernicima će njihovo nevjerovanje kod Gospodara njihova samo povećati odvratnost, i nevjernicima će njihovo nevjerovanje povećati propast.” (Fatir: 39)

“On vas stvara, pa ste ili nevjernici ili vjernici. Sve što vi radite Allah dobro vidi.” (et-Tegabun: 2)

IZBOR KUR’ANSKIH AJETA KOJI GOVORE O ISLAMU

„A ko prihvati nevjerovanje umjesto vjerovanja, sa pravog puta je zalutao.“ (el-Bekare: 108)

“Oni govore da će u džennet ući samo Jevreji, odnosno samo kršćani. – To su puste želje njihove! – Ti reci: “Dokaz svoj dajte ako je istina to što govorite!” A nije tako! Onoga ko se islamski okrene Allahu i bude dobra djela činio, toga čeka nagrada kod Gospodara njegova, takvi se neće ničega bojati i ni za čim neće tugovati.” (el-Bekare: 111, 112)

“Kada mu je Gospodar njegov rekao: “Budi predani (musliman)!” - on je odgovorio: “Predan sam, musliman Gospodaru svjetova.” (el-Bekare: 131)

“I Ibrahim ostavi u amanet to sinovima svojim a i Ja’kub: “Sinovi moji Allah vam je odabrao pravu vjeru, i nipošto ne umirite drukčije nego kao muslimani.” (el-Bekare: 132)

“Vi niste bili prisutni kada je Ja’kubu smrtni čas došao i kad je sinove svoje upitao:– Kome ćete se, poslije moje smrti klanjati?  – Klanjaćemo se – odgovorili su – Bogu tvome, Bogu tvojih predaka Ibrahima i Ismailai Ishaka, Bogu jednome! I mi se Njemu pokoravamo!” (el-Bekare: 133)

“Recite: ‘Mi vjerujemo u Allaha i u ono što se objavljuje nama, i u ono što je objavljeno Ibrahimu, i Ismailu, i Ishaku, i Ja’kubu, i unucima, i u ono stoje dato Musau u Isau, i u ono što je dato vjerovjesnicima od Gospodara njihova; mi ne pravimo nikakve razlike među njima i mi smo Njemu pokorni muslimani.’” (el-Bekare: 136)

“Oni će se neprestano boriti protiv vas, da vas odvrate od vaše vjere, ako budu mogli. A oni među vama koji od vjere svoje otpadnu i kao nevjernici umru, – njihova djela biće poništena i na ovom i na onom svijetu, i oni će stanovnici džehennema biti, u njemu će vječno ostati.” (el-Bekare: 217)

“Allahu je prava vjera jedino islam. A podvojili su se oni kojima je data Knjiga baš onda kad im je došlo saznanje, i to iz međusobne zavisti. A sa onima koji u Allahove riječi ne budu vjerovali Allah će brzo obračunati.” (Ali lmran: 19)

“Ako se oni budu prepirali s tobom, reci: “Ja se samo Allahu pokoravam, a i oni koji me slijede.” I reci onima kojima je dana Knjiga i neukima: “Primite islam!” 

Ako prime islam, onda su na pravom putu. A ako odbiju, tvoje je jedino da pozivaš.  – A Allah dobro vidi robove Svoje.” (Ali Imran: 20)

“Ibrahim nije bio ni Jevrej ni kršćanin, već pravi vjernik, vjerovao je u Jednog Boga i nije bio idolopoklonik.” (Ali Imran: 67)

“Ibrahimu su od ljudi najbliži oni koji su ga slijedili, zatim ovaj vjerovjesnik i vjernici.  – A Allah je zaštitnik vjernika.” (Ali lmran: 68)

“Neki sljedbenici Knjige jedva bi dočekali da vas na stranputicu odvedu; međutim, oni samo sebe odvode, a da i ne slute.” (Ali Imran: 69)

“O sljedbenici Knjige, zašto u Allahove dokaze ne vjerujete, a da su istina, dobro znate?” (Ali Imran: 70)

“A onaj ko želi neku drugu vjeru osim islama, neće mu biti primljena, i on će na onom svijetu nastradati.” (Ali Imran: 85)

“Allah neće ukazati na pravi put onim ljudima koji su postali nevjernici nakon što su bili vjernici i tvrdili da je Poslanik istina, a pruženi su im i jasni dokazi! — Neće Allah ukazati na pravi put narodu koji sam sebi nepravdu čini.” (Ali Imran: 86)

“Onima koji postanu nevjernici, a bili su vjernici, i koji postanu još veći nevjernici, kajanje im se doista neće primiti, i oni su zbilja zalutali.” (Ali Imran: 90)

”Ko je bolje vjere od onoga koji se islamski preda Allahu, čineći još i dobra djela, i koji slijedi vjeru Ibrahimovu, vjeru pravu? – A Ibrahima je Allah uzeo za prijatelja.” (en-Nisa: 125)

“O vjernici, vjerujte u Allaha i Poslanika Njegova, i u Knjigu koju On Svome Poslaniku objavljuje, i u Knjigu koju je objavio prije. A onaj ko ne bude vjerovao u Allaha, i u meleke Njegove, i u Knjige Njegove, i u poslanike Njegove, i u onaj svijet – daleko je zalutao.” (en-Nisa: 136)

“Onima koji su bili vjernici, i zatim postali nevjernici, pa opet postali vjernici i ponovo postali nevjernici, i pojačali nevjerovanje, Allah doista neće oprostiti i neće ih na pravi put izvesti.” (en-Nisa: 137)

“Sada sam vam vjeru vašu usavršio i blagodat Svoju prema vama upotpunio i zadovoljan sam da vam vjera bude islam.  – A onome ko bude primoran, kad hara glad, bez namjere da učini grijeh, Allah će oprostiti i samilostan biti.” (el-Maide: 3)

“A onaj ko napusti vjerovanje – uzalud će mu biti djela njegova i on će, na onom svijetu, nastradati.” (el-Maide: 5)

“Nevjernici su oni koji govore: ‘Bog je - Mesih, sin Merjemin!’ A Mesih je govorio: ‘O sinovi Israilovi, klanjajte se Allahu, i mome i vašem Gospodaru! Ko drugog Allahu smatra ravnim, Allah će mu ulazak u džennet zabraniti i boravište njegovo će džehennem biti; a nevjernicima neće niko pomoći.’ Nevjernici su oni koji govore: ‘Allah je jedan od trojice!’ A samo je jedan Bog! I ako se ne okane onoga što govore, nesnosna patnja će, zaista, stići svakog od njih koji nevjernik ostane. Zašto se oni ne pokaju Allahu i ne zamole oprost od Njega, ta Allah prašta i samilostan je.” (el-Maide: 72-74)

“Onome koga Allah želi da uputi - On srce njegovo prema islamu raspoloži, a onome koga želi da u zabludi ostavi – On srce njegovo stegne i umornim učini kao kad čini napor da na nebo uzleti. Eto, tako Allah one koji ne vjeruju bez podrške ostavi.” (el-En’am: 125)

“Zar oni da govore: ‘On ga izmišlja!’ Reci: ‘Pa sačinite vi deset Kur’anu sličnih, izmišljenih sura, i koga god hoćete, od onih u koje pored Allaha vjerujete, u pomoć pozovite, ako je istina što tvrdite!’” (Hud: 13)

“A ako vam se ne odazovu, onda znajte da se on objavljuje samo s Allahovim znanjem i da nema boga osim Njega –  zato muslimani postanite!” (Hud: 14)

“Samo se Njemu može moliti! A oni kojima se pored Njega mole neće im se odazvati, kao što ni voda neće stići u usta onome koji prema njoj samo dlanove svoje pruži; molitva nevjernika je stvar izgubljena.” (er-R’ad: 14) 

“I sa sljedbenicima Knjige raspravljajte na najljepši način, ne sa onima među njima koji su nepravedni i recite: ‘Mi vjerujemo u ono što se objavljuje nama i u ono što je objavljeno vama, a naš Bog i vaš Bog jeste – Jedan, i mi se Njemu pokoravamo.’” (el-Ankebut: 46)

“Okreni lice svoje ti, kao vjernik pravi, čistoj vjeri, Allahovoj prirodi, prema kojoj On ljude stvori! –  Nema promjene u Allahovom stvaranju! To je prava vjera, ali većina ljudi ne zna.“ (er-Rum: 30)

“Onaj ko se islamski preda Allahu, a uz to čini dobra djela, uhvatio se za najčvršću vezu. Allahu se na koncu sve vraća.” (Lukman: 22)

“Pa zar je jednak nevjernik onome kome je Allah prsa raširio za islam, te slijedi svjetlo Gospodara svoga? Teško se onima čija su srca neosjetljiva kad se spomene Allah, oni su u pravoj zabludi!” (ez-Zumer: 22)

“Reci: Meni je zabranjeno, o tome su mi došli jasni dokazi od Gospodara moga, da se klanjam onima kojima se vi pored Allaha, klanjate, a naređeno mi je da se pokoravam Gospodaru svjetova.” (el-Mu’min: 66)

“A ko govori ljepše od onoga koji poziva Allahu, koji dobra djela čini i koji govori: Ja sam doista musliman!” (Fussilet: 33)

“I mi smo, čim smo Kur’an čuli, u njega povjerovali; a ko Gospodara svoga vjeruje, ni štete ni nepravde ne treba da se boji.” (el-Džinn: 13)

“I ima nas muslimana, a ima nas zalutalih; oni koji islam prihvate pravi put su izabrali.” (el-Džinn: 14)

HADISI O PRIHVATANJU ISLAMA

* Bijaše Sumarne ibn Esal zarobljen, doveden i privezan u blizini džamije. Prolazeći pored njega Allahov poslanik, s.a.v.s., naredio je da ga odvežu, a on je otišao do obližnjeg bunara, okupao se, zatim ušao u džamiju i izgovorio šehadet: Ešhedu en lailahe illelah ve ešhedu enne Muhammeden abduhu veresuluhu – čime je postao pripadnik islama.​[1]

* Obraćajući se hazreti Aliji jedne prilike Muhammed, s.a.v.s., rekao je: ”Tako mi Allaha, ako bi neko tvojim uzrokom prihvatio islam bilo bi ti vrijednije od najboljeg stada stoke.”​[2]

* Blago li onome koji je upućen u islam – on provodi svoj život zadovoljan onim što ima i skroman je.​[3] 

* Kad bi neko prihvatio islam Muhammed, s.a.v.s., bi ga podučio da izgovara sljedeće riječi: AIlahummagfir li verhamni vehdini verzukni, što znači: “Allahu moj, oprosti mi, smiluj mi se, uputi me i opskrbi me.” ​[4]

* Došla je delegacija iz plemena Sekif do Muhammeda, s.a.v.s., da prihvate islam. Pošto je to bilo u toku mjeseca posta, ramazana, on im je rekao da poste ono što je preostalo ramazanskih dana. ​[5]

* Svako dijete se rodi u prirodi islama, a roditelji (staratelji) ih učine onda kršćaninom, Jevrejinom ili vatropoklonikom. ​[6]

* Ebu-Seid el-Hudri prenosi riječi Allahova Poslanika:  „Ko kaže: 'Zadovoljan sam da mi Allah bude Gospodar, islam bude vjera i Muhammed, s.a.v.s., bude poslanik', zaslužio je Džennet kao nagradu.“​[7]

* Islam se zasniva na pet temelja: vjerovati Jednog, Jedinog Allaha, klanjati namaz, dijeliti zekat, postiti ramazan i, kome to bude moguće, obaviti hadž. ​[8]

* Kada čovjek prihvati islam i valjano ga primjenjuje, Allah će mu upisati svako dobro koje je bio ranije uradio i izbrisati svako zlo koje je bio ranije učinio, a poslije toga dolazi naknada 

i to: za svako dobro nagrada od deset do sedam stotina puta, a za loše djelo njemu odgovarajuća kazna, ukoliko Allah i nju ne oprosti. ​[9]

* Došao jedan čovjek vjerovjesniku Muhammedu, s.a.v.s., opremljen za borbu (u vrijeme Bitke na Uhudu), pa je upitao: “Da li da se borim ili da prihvatim islam?”  Na to mu Poslanik, s.a.v.s., reče: “Prvo prihvati islam, pa onda u borbu.” Potom je dao svečanu izjavu o prihvatanju islama (kelimei šehadet), a onda je otišao u borbu, gdje je i poginuo. Poslije toga je Muhammed, s.a.v.s., rekao: “Uradio je malo (kratko), ali će obilno biti nagrađen!” ​[10]

* Zaista Uzvišeni Allah daje ovosvjetske blagodati onome ko ih voli i onome ko ih ne voli (tj. dostupne su svakome), ali vjeru daje samo onome ko je voli. Pa, kome Allah daruje vjeru, On ga je i zavolio. Tako mi Gospodara, neće postati muslimanom vjernikom niko, a da prije toga njegovo srce i jezik ne prihvati islam. ​[11]

* Ko od kršćana ili Jevreja prihvati islam imat će duplu nagradu, a prava i obaveze su nam iste, a ko od mušrika (idolopoklonika) prihvati islam bit će jednostruko (istovjetno) nagrađen, a prava i obaveze su nam iste. ​[12]

UVOD  Abdullaha Terdžumana

U ime Allaha, Milostivog, Samilosnog i neka je salavat i selam na našeg poslanika Muhammeda, s.a.v.s.

Ovo je kazivanje Allahovog siromašnog roba, željnog Allahove milosti i oprosta od grijeha, Abdullaha b. Abdullaha et-Terdžumana​[13] , Allah Uzvišeni ga sačuvao i Svojom dobrotom mu grijehe oprostio.

Hvala Allahu koji nas je odlikovao najboljom vjerom i učinio nas ummetom istine, počastio nas učenjem Kur’ana, ramazanskim postom, obilaskom Bejtullaha i klanjanjem na tom časnom mjestu. Počastio nas je i noću Lejletul-kadrom, stajanjem na Arefatu, učinio nas od onih koji vode računa o svojoj čistoći, o namazu, o zekatu, o vrijednostima džemata, bajramima, džumanskim hutbama. Objasnio nam je zakone vjere i kako da slijedimo sunnete Allahovih vjerovjesnika. Upoznao nas je o vijestima prošlim i vijestima budućim preko posljednjeg Svoga poslanika i našeg miljenika Muhammeda, s.a.v.s., kao najodabranijeg čovjeka i vođe svih vjernika, neka je na njega trajni salavat, kao i na njegove drugove i sljedbenike zauvijek.

Zaista me Allah obdario uputom na pravi put i ulaskom u najispravniju vjeru kojom se derogiraju prethodne vjere, a koja je poslana preko odabranog, dragog i čistog Muhammeda, s.a.v.s., koji je pečat svih ranijih poslanika. Razmišljao sam o jasnim i očiglednim dokazima islama, te vidio da nema ništa ni najmanje skriveno, a da nije lijepo objašnjeno, dok nejasno može biti samo onome ko razuma nema.

Pronašao sam mnogo djela islamske uleme, da Allah bude zadovoljan s njima, koji su, koristeći svoje racionalne dokaze, iznosili kritičko mišljenje u učenjima kršćana i Jevreja. U tome se posebno isticao hafiz Ebu-Muhammed ibn Hazm, Allah mu se smilovao, koji je koristeći njihove knjige kritikovao njihovo učenje. S obzirom na to da ta islamska ulema nije dovoljno raspolagala na praktičnom polju ispoljavanja kršćanstva, uzeo sam sebi u zadatak da im ja odgovorim iznoseći i iskustveno znanje. 

U tom pogledu navest ću na najpravedniji, najrazumniji i logičan način, upotrebljavajući razum i čula, njihova iskrivljena učenja, kako bi “zašutila njihova zvona”. Odgovoriću im na njihov pogrešan govor o trojstvu koje je izmišljeno, spominjući u tom pogledu njihove Biblije, kao i to ko ih je pisao i kanone ko ih je donosio. Svojim nevjerovanjem su iskvarili svoje umove, kao i potvorama na Isaa, a.s., i lažima na Allaha, dž.š,. po tom pitanju. Navest ću tekstove svećenika i njihova ubjeđenja uz pomoć njihovih varki i obmana. Smišljeno su izbacili iz Evanđelja (objavljenog Indžila) koje je objavljeno Isau, a.s., ono što govori o svojstvima najavljivanog vjerovjesnika Muhammeda, s.a.v.s. ​[14]

Nakon toga navest ću suštinu prinošenja žrtava u njihovom učenju, kao i načine molitve u njihovim raspećima, ne'uzubillah. Uzvišeni Allah me nadahnuo i uputio na pravi put, te sam odlučio napisati ovo djelo koje će vas, nadam se, prijatno obradovati.

Djelo se sastoji iz opisa moga rodnog kraja, zatim moga odrastanja i razvoja, nakon čega sam otišao u svijet i prešao na islam, prihvatajući vjeru našeg dragog poslanika Muhammeda, neka je najljepši salavat i selam na njega. Zatim ću navesti neke od lijepih postupaka koje je prema meni učinio plemeniti vladar Ebu-l-Abbas Ahmed​[15]  i događaj iz njegova vremena. Nakon toga spominje se period Abdulaziza Ebu-Farisa, inače Ahmedovog sina, nasljednika u vlasti, gdje se, također, govori o njegovoj lijepoj biografiji. Poslije slijedi odgovor na neka pitanja o kršćanstvu, kao i čvrstoći i ljepoti vjere islama.

Nakon pripreme ove neobične knjige odlučio sam da joj dam naslov “Tuhfetul-erib fir-reddi ala ehlis-salib” (Pun pogodak u odgovoru kršćanima), a podijelio sam je u tri dijela kako bih čitaocu što bolje olakšao njeno razumijevanje.

Prvi dio govori o početku mog islamijjeta, napuštanju kršćanstva i ulasku među pripadnike čistog islama, a u čemu mi je mnogo pomogao vladar pravovjernih Ahmed Ebul-Abbas.

Drugi dio govori o vremenu provedenom za vrijeme novog vladara Abdulaziza, kada je i nastalo pisanje ove knjige. Bilo je to 823. hidžretske godine.​[16]

Treći dio govori o ciljevima ove knjige, kojom se želi potvrditi poslanstvo Muhammeda, s.a.v.s., kroz navode ranijih svetih knjiga (Tevrata, Indžila...), neka je salavat i selam na ostale Allahove poslanike. Završetak knjige ukazuje na osnovni cilj njenog pisanja, uz pomoć i volju Uzvišenog Allaha. 

Znajte, Allah vam se smilovao, da moji korijeni potiču iz grada Majorke​[17] , učinio ga Allah islamskim mjestom. To je veliki grad koji se nalazi na istoimenom ostrvu, smještenom između dvije planine koje razdvaja mala rijeka. Ostrvo je prekriveno raznovrsnim drvećem. Ima i dvije neobično lijepe luke u koje svraćaju veliki trgovački brodovi. Postoje i mnogobrojne plantaže smokvi i maslina. U jednoj sezoni proizvede se maslinovog ulja više od dvadeset hiljada bačvi, a što se osim domaće potrošnje izvozi i na područje Egipta. Na ostrvu Majorka nalazi se više od 120 čvrsto građenih utvrda. Također je ovo ostrvo bogato mnogobrojnim izvorima vode, koji se preko rijeka i potoka ulijevaju u more.

Moj otac smatran je jednim od uglednih ljudi Majorke, a osim mene nije imao druge djece. Nakon što sam napunio šest godina predao me je učitelju – svećeniku pred kojim sam učio Evanđelje a koje sam za dvije godine više od pola naučio napamet. Zatim sam izučavao jezik Biblije i logiku što je sve trajalo šest godina. 

Nakon toga napustio sam Majorku i otputovao u grad Laredo u Španjolskoj pokrajini Kataloniji. Taj grad bio je poznat po izučavanju kršćanskih nauka. Kroz njega se proteže dolina bogata plemenitim metalima, pomiješanim sa pijeskom, tako da su se mnogi ljudi bavili traženjem zlata, nakon čega je to mjesto opustjelo.

Ovo područje je bilo poznato po raznovrsnom voću, a naročito breskvom koju su, osim svježe upotrebe i sušili. Osim toga, sušili su tikve i mrkvu, pa kada bi ih željeli zimi koristiti stavljali bi ih na noć prije u vodu, a zatim bi ih spravljali, tako da bi davali ukus potpuno svježe hrane.

U grad su dolazili u potrazi za kršćanskom naukom mnogi đaci i studenti kojih je bilo između 1.000 i 1.500. Glavnu riječ bi, ipak imao svećenik pred kojim bi se učilo. S obzirom da je to područje bilo bogato mnogim poljoprivrednim proizvodima, osim vjerskih izučavao sam i poljoprivredne nauke, kao i astronomiju. U izučavanju ovih nauka, a posebno kršćanske dogmatike, proveo sam u ovom gradu deset narednih godina. Poslije toga sam nastavio školovanje u gradu Bolonja u Italiji. To je veoma veliki grad čije su kuće i zgrade izgrađene od pečene crvene opeke zato što nemaju kamena. Svaki proizvođač opeke imao je i svoj zaštitni znak po kojem bi se međusobno raspoznavali. Imali su zajedničkog kontrolora koji bi provjeravao kvalitet zemlje od koje su pravih opeku, kao i kvalitet pečenja, a ukoliko bi neko nekvalitetno uradio bio bi kažnjavan.

